
Text rozhodnutia
Súd: Krajský súd Bratislava Spisová značka: 24Cb/183/1995 Identifikačné číslo súdneho spisu: 1095899842 Dátum vydania rozhodnutia: 10. 03. 2016 Meno a priezvisko sudcu, VSÚ: JUDr. Peter Pospech ECLI: ECLI:SK:KSBA:2016:1095899842.34 ROZSUDOK V MENE SLOVENSKEJ REPUBLIKY Krajský súd v Bratislave pred samosudcom JUDr. Petrom Pospechom, v právnej veci žalobcu v 1. rade: CA-AC, spol. s.r.o., Kukučínová 46, 831 02 Bratislava, IČO: 17 325 366, v 2. rade: N.. N. H., B.. X.X.XXXX, X. W. XX, XXX XX X., v 3. rade: V. H., B.. XX.X.XXXX, X. W. XX, XXX XX X., v 4. rade: W. Č., B.. X.X.XXXX, O. XX, XXX XX O., všetci zastúpení JUDr. Miroslavom Šimkovičom, advokátom, Galandova 3, 811 06 Bratislava, proti žalovanému v 1. rade: Československá obchodná banka, a.s., Michalská 18, 815 63 Bratislava, IČO : 36 854 140, v 2. rade: alu-one SLOVAKIA, s.r.o., Chovateľská 6923/3, 917 01 Trnava, IČO: 31 631 100, zast. AK MST PARTNERS, s.r.o., Laurinská 3, 811 01 Bratislava, IČO: 36 861 545, o určenie neplatnosti kúpnej zmluvy, takto r o z h o d o l : Súd žalobu žalobcov v 1. až 4. rade, o určenie neplatnosti kúpnej zmluvy, v celom rozsahu z a m i e t a. O trovách konania súd rozhodne samostatným uznesením podľa výsledku v spore. o d ô v o d n e n i e : Krajský súd v Bratislave rozsudkom č.k. 24Cb 183/95-308 zo dňa 31.5.2012 rozhodol, že kúpna zmluva uzavretá dňa 3.7.1995 medzi ČSOB, a.s. zahraničná pobočka v SR, Hlavná pobočka Bratislava, Legerského 3, Bratislava a heroal-SLOVAKIA, s.r.o., so sídlom SNP 1154-15/1, 972 01 Bojnice, IČO: 31 631 100, predmetom ktorej bola kúpa nehnuteľností nachádzajúcich sa v katastrálnom území O., zapísaných na LV č. XXXX, ako pozemok parc. č. XXXX/XX o výmere 2.215 m2 zastavanej plochy a nádvorí, súp.č. XXX, postavená na pozemku parc. č. XXXX/XX, v znení dodatku č.1 zo dňa 29.9.1998, dodatku č. 2 zo dňa 26.8.1999 a dodatku č. 3 zo dňa 21.5.2007, je neplatná. Žalovaných v 1. a 2. rade zaviazal súd prvého stupňa spoločne a nerozdielne nahradiť žalobcom v 1. až 4. rade trovy konania v sume 5.394,77 Eur k rukám právneho zástupcu. Krajský súd v Bratislave rozsudkom č.k. 24Cb 183/1995 zo dňa 9.12.2004 rozhodol tak, že konanie ohľadom určenia, že žalovaný pri predaji predmetnej nehnuteľnosti v prospech spoločnosti heroal- SLOVAKIA, s.r.o. Bojnice, konal protiprávne, čím medzi žalobcom v 1. a 2. rade a žalovaným vznikol nezodpovednostný vzťah, konanie zastavil a návrh na určenie absolútnej neplatnosti kúpnej zmluvy medzi ČSOB, a.s. zahraničná pobočka v SR, Hlavná pobočka Bratislava a spol. heroal-SLOVAKIA, s.r.o. Bojnice zamietol a žalobcov zaviazal na náhradu trov konania. O odvolaní žalobcov proti tomuto rozsudku rozhodol odvolací súd rozsudkom sp. zn. 6Obo/251/2005 zo dňa 24.6.2006 tak, že rozsudok Krajského súdu v Bratislave č.k. 24Cb 183/1995 zo dňa 9.12.2004 v časti, ktorou bola žaloba zamietnutá potvrdil a žalovanému náhradu trov nepriznal. S vysloveným právnym názorom súdu prvého stupňa sa nestotožnil a dospel k záveru, že v predmetnej veci existuje naliehavý právny záujem podľa § 80 písm. c/ OSP, lebo vlastník nehnuteľnej veci, i keď doteraz nie je ešte evidovaná v katastri nehnuteľností, má nového vlastníka. Konštatoval, že touto určovacou žalobou budú "pro futuro" vyriešené i ďalšie sporné otázky. Odvolací súd dospel k záveru, že žalovaný neporušil ustanovenie záložnej zmluvy bod 7 a napadnuté rozhodnutie potvrdil. Proti rozhodnutiu odvolacieho súdu podal mimoriadne dovolanie Generálny prokurátor Slovenskej republiky a navrhol rozhodnutie Krajského súdu v Bratislave zo dňa 9.9.2004, č.k. 34Cb 183/95-308, v spojení s rozsudkom Najvyššieho súdu Slovenskej republiky zo dňa 24.8.2006, č.k. 6Obo 251/2005 v časti, ktorou bol návrh zamietnutý zrušiť a vec vrátiť na nové konanie. Najvyšší súd Slovenskej republiky mimoriadne dovolanie prejednal a dospel k záveru, že kúpna zmluva uzatvorená medzi ČSOB, a.s. a kupujúcim heroal-SLOVAKIA, s.r.o. je platná, teda ako odvolací súd správne konštatoval, pri predaji založenej nehnuteľnosti nedošlo k porušeniu bodu 7 Záložnej zmluvy. NSSR sa stotožnil s právnym názorom vysloveným v mimoriadnom dovolaní, že pri uspokojovaní pohľadávky žalovaného priamym predajom založenej nehnuteľnosti nie je jednoznačné, že nedošlo k porušeniu bodu 7/ Záložnej zmluvy, ako aj že nebola splnená podmienka predaja zálohy "iným spôsobom". Je pravdou, že odvolací súd sa s otázkou skúmania porušenia bodu 7 záložnej zmluvy zaoberal napriek skutočnosti, že prvostupňový súd túto otázku nezisťoval, keďže žalobu zamietol z dôvodu nepreukázania naliehavého právneho záujmu. Tento postup dovolací súd nepovažoval za správny a rozhodnutie prvostupňového súdu v časti, ktorej návrh na začatie konania zamietol, rozhodnutie odvolacieho súdu zrušil a vec vrátil prvostupňovému súdu na ďalšie konanie s tým, že Krajský súd v Bratislave sa bude musieť zaoberať - v intenciách záverov dovolacieho súdu, či žalovaný pri uspokojovaní jeho pohľadávky priamym predajom založenej nehnuteľnosti postupoval tak, že bod 7/ Záložnej zmluvy neporušil, resp. či môže preukázať, že predaj založenej nehnuteľnosti zabezpečoval ak, aby sa jednalo o "iný vhodný predaj" nielen pre žalovaného. V novom konaní Krajský súd v Bratislave rozhodol rozsudkom zo dňa 31.5.2012 tak, že kúpna zmluva zo dňa 3.7.1995 medzi ČSOB, a.s., zahraničná pobočka v SR, Hlavná pobočka Bratislava, Lehockého 3 a heroal - SLOVAKIA, s.r.o., so sídlom SNP 1154/15 Bojnice, predmetom ktorej bola kúpa nehnuteľností nachádzajúcich sa v k.ú. O., obec O., zapísaných na LV č. XXXX, ako pozemok parc.č. XXXX/XX, o výmere 2.215m2 zastavanej plochy a nádvorí a stavba súp.č. XXX,m postavená na pozemku parc. č. XXXX/XX, v znení dodatku č. 1 zo dňa 28.9.1998, dodatku č. 2 zo dňa 26.8.1999 a dodatku č. 3 zo dňa 21.5.2007, je neplatná. Súd prvého stupňa v odôvodnení uviedol, že po zhodnotení všetkých dôkazov dospel k záveru, že konaním žalovaného pri realizácii záložného práva došlo k porušeniu vlastníckych práv vlastníkov založenej nehnuteľnosti a že kúpna zmluva zo dňa 3.7.1995 svojim obsahom, ale aj účelom, odporuje zákonu a obchádza ho a je v rozpore s dobrými mravmi. Vzhľadom k tomuto zisteniu súd prvého stupňa dospel k záveru, že kúpna zmluva zo dňa 3.7.1995 uvedená vo výrokovej časti predmetného rozhodnutia je neplatná. Svoje rozhodnutie oprel o ust. § 80 písm.c/ a § 33 ods. 2 Obč. zák. Výrok o trovách konania oprel súd o úspešnosť žalobcov v 1. až 4. rade, a preto zaviazal obžalovaných v 1. a 2. rade zaplatiť žalobcom v 1. až 4. rade trovy konania. Proti rozsudku Krajského súdu v Bratislave podal odvolanie žalovaný v 2. rade, v ktorom navrhol, aby NS SR zmenil napadnuté rozhodnutie tak, že návrh zamietne a žalobcov zaviaže uhradiť žalovanému v 2. rade náhradu trov prvostupňového konania a odvolacieho konania. Proti rozsudku podal odvolanie aj žalovaný v 1 rade. Odvolací súd napadnutý rozsudok Krajského súdu v Bratislave, sp. z. 24Cb/183/1995 zo dňa 31.5.2012 zrušil a vec vrátil súdu prvého stupňa na ďalšie konanie. Odvolací súd videl nedostatky napadnutého rozhodnutia práve v dokazovaní ohľadom porušenia, resp. neporušenia bodu 7/ záložnej zmluvy tak zo strany žalobcu, ako aj zo strany žalovaného. Súd prvého stupňa podľa názoru odvolacieho súdu jednoznačne nepodložil dôkazmi svoj názor, vyslovený vo výroku napadnutého rozsudku. Znalecké posudky, na ktoré poukázal súd prvého stupňa a to znalecký posudok Ing. Miroslava Kunu č. 42/93, bol podľa názoru odvolacieho súdu ako dôkaz neprípustný, keďže bol predložený až po vyhlásení uznesenia o skončení dokazovania a nebol predložený žalovaným. Pre posúdenie ceny založenej nehnuteľnosti je dôležitý čas jej predaja a nie čas jej založenia. Podľa názoru odvolacieho súdu sa súd prvého stupňa nevysporiadal ani s otázkou naliehavého právneho záujmu po tom, čo žalobcovia vzali späť žalobu na určenie vlastníckeho práva k predmetným nehnuteľnostiam a to vo vzťahu k žalobcovi v 1. rade. Rovnako súd prvého stupňa neskúmal existenciu iného kupujúceho, ktorý by bol schopný zaplatiť viac za predmetné nehnuteľnosti a či nejde len o tvrdenie a či tento skutočne disponoval vyššou finančnou sumou. Kupec označený ako pán X., nebol v konaní pred súdom prvého stupňa vypočutý a neboli ani vykonané dôkazy o jeho solventnosti. Súd sa ďalej nevysporiadal ani s časovým rozpätím medzi zaslaním listu žalovaného z 15.5.1995 žalobcovi a uzatvorením kúpnej zmluvy medzi žalovaným a spol. heroal _SLOVAKIA, s.r.o., dňa 3.7.1995. Záverom odvolací súd konštatoval, že rozhodnutie súdu prvého stupňa je nepreskúmateľné pre nedostatok dôkazov, odôvodnenia a aj z dôvodu, že sa súd nevysporiadal s námietkami žalovaných komforným spôsobom, čo robí rozhodnutie nepreskúmateľným. Úlohou súdu prvého stupňa v novom konaní malo byť vykonanie dokazovania na zistenie skutkového stavu, vysporiadanie sa s tvrdeniami účastníkov konania a vo veci rozhodnúť aj o trovách konania. V novom konaní súd zistil, že návrhom žalobcov v 1. až 4. rade, doručeným súdu dňa 19.7.1995, sa títo domáhajú, aby súd určil realizáciu práva v zmysle záložnej zmluvy č. XXXXX/X/XXXX zo dňa 6.8.1993 a kúpnu zmluvu, ktorá súvisí s realizáciou záložného práva vyhlásil za neplatnú. Vykonaným dokazovaním súd zistil, že medzi žalobcom v 1. rade a žalovaným v 1. rade bola uzavretá úverová zmluva, na základe ktorej žalovaný v 1. rade poskytol žalobcovi v 1. rade úver vo výške 1,770.000,- Sk s tým, že čiastku 270.000,-Sk poskytol ako úver krátkodobý a zvyšok, 1,500.000,- Sk, ako úver strednodobý. V časti IV. Úverovej zmluvy bol dohodnutý spôsob splácania, pričom posledná splátka mala byť zaplatená do 30.9.1994. Úverovou zmluvou zo dňa 30.11.1992 odporca poskytol ďalší strednodobý úver v celkovom objeme 3,700.000,-Sk, s úrokom vo výške 16,5 %. V časti IV úverovej zmluvy bol dohodnutý spôsob splácania tak, že posledná splátka mala byť uhradená dňa 20.11.1996 vo výške 220.000,-Sk. Okrem toho bola medzi žalobcom a žalovaným uzavretá zmluva o uznaní záväzku podľa § 323 Obchodného zákonníka, ktorou žalobca uznal svoj záväzok voči žalovanému v 1. rade vo výške 1,500.000,-Sk a zaviazal sa ho splácať jednorázovo do 31.10.1993. Dňa 6.8.1993 bola medzi žalovaným a žalobcom, ako záložným dlžníkom, uzavretá zmluva o zriadení záložného práva. Podľa bodu 1 tejto zmluvy sa záložné právo zriadilo na zabezpečenie pohľadávok banky. V čase uzatvorenia záložnej zmluvy záväzok záložného dlžníka predstavoval sumu 6,270.000,- Sk a predmetom záložného práva bola nehnuteľnosť - prevádzková stavba s príslušenstvom, na Š. D. P. O., k.ú. O.. Podľa znaleckého posudku cena nehnuteľnosti bola stanovená na sumu 8,437.701,-Sk. V bode 7 tejto zmluvy je zakotvené, že v prípade, že pohľadávka nebude v plnom rozsahu riadne a včas uhradená, je banka oprávnená podľa svojej voľby buď podľa § 151f Občianskeho zákonníka, alebo podľa § 299 ods. 2 Obchodného zákonníka, a to po predchádzajúcom upozornení záložného dlžníka predajom založenej nehnuteľnosti vo verejnej dražbe, alebo priamym predajom inému záujemcovi vybranému bankou, uspokojiť svoju pohľadávku. Po vrátení veci na nové konanie, súd vypočul svedka L. X. a spol. MAHA, spol. s.r.o. zaslala súdu na jeho žiadosť vyjadrenie zo dňa 2.4.2014. Súčasne na návrh žalobcov vykonal súd znalecké dokazovanie znaleckým posudkom č. 2/2015, vypracovaným určenou znalkyňou Ing arch. Dagmar Jurovatou. Následne žalobcovia v 1. až 4. rade namietli ako predbežnú otázku, neplatnosť úverovej a záložnej zmluvy, ktorú súd skúmal. Podľa ust. § 15 Obch. zák. v znení účinnom v čase uzavretia úverovej a záložnej zmluvy, kto bol pri prevádzkovaní podniku poverený činnosťou je splnomocnený na všetky úkony, ku ktorým pri tejto činnosti dochádza. Podľa názoru prvostupňového súdu, N., H. P. bol ako vedúci organizačnej zložky oprávnený na všetky úkony, ktoré sa predmetnej zložky týkali, teda aj na uzavretie všetkých zmlúv, ktoré sa týkali predmetného súdneho sporu. Z rozhodnutia NS SR sp. zn. 5Obo/17/2000 zo dňa 1.12.2000 jednoznačne vyplýva, že všetky námietky žalobcov v 1. až 4. rade k údajnej neplatnosti záložnej a úverovej zmluvy, pre údajnú neurčitosť a nedostatok oprávnenia na ich uzavretie, sú podľa názoru konajúceho súdu neopodstatnené. K námietke žalobcov v 1. až 4. rade, že v kúpnej zmluve je predávajúci označený ako "N.. H. P., B.. XX.X.XXXX, riaditeľ Hlavnej pobočky ČSOB Bratislava, štatutárny zástupca ČSOB, a.s. zahraničná pobočka v SR, Hlavná pobočka Bratislava, Lehotského 3, Bratislava, IČO:30 805 066", dospel súd k záveru, že citované označenie neznamená, že predávajúcim je N.. H. P., ale ČSOB, a.s.. Z bodu 1/ notárskej zápisnice NZ 271/95, v ktorej je predmetná kúpna zmluva spísaná je zrejmé, že v tomto bode, ako aj v bode 2/ je zaznamenaná osoba, ktorá sa k notárovi aj fyzicky dostavila a za aký subjekt koná. Podľa názoru súdu, identifikácia predávajúceho je jednoznačne zrejmá aj z ustanovenia čl. I kúpnej zmluvy. Čo sa týka doplnenia dokazovania znaleckým posudkom Ing. arch Dagmar Jurovatej, z jej znaleckého posudku vyplynul jediný relevantný záver, že znalecký posudok Ing. Sekulu č. 87/1995, z ktorého vychádza stanovenie kúpnej ceny nehnuteľnosti, bol vypracovaný v súlade so zákonom. Stanovenie všeobecnej hodnoty predmetných nehnuteľností je podľa názoru súdu pre rozhodnutie vo veci právne irelevantné. Znalkyňa pri určení hodnoty stavieb nepostupovala podľa právnej úpravy, ktorá bola účinná v rozhodnom čase, ale podľa právnej úpravy, ktorá bola prijatá o 9 rokov neskôr. Z uvedených dôvodov hodnotu určenú v znaleckom posudku č. 2/2015 nemožno pre predmet sporu považovať za správnu a relevantnú. Čo sa týka námietky žalobcov, že konanie žalovaných a uzavretie kúpnej zmluvy bolo v rozpore s dobrými mravmi, podľa názoru súdu v rozpore s dobrými mravmi je konanie žalobcov, ktorí v prípade úspechu v tomto konaní môžu získať vlastnícke právo k nehnuteľnosti a to bez toho, aby žalovanému v 1, rade bola vrátená celá poskytnutá suma úveru. Z uvedeného vyplýva, že navrhovatelia nepovažujú za potrebné vrátiť žalovanému v 1. rade poskytnuté finančné prostriedky a zároveň chcú byť vlastníkmi nehnuteľností, ktorou bola pohľadávka žalovaného v 1.rade na vrátenie poskytnutého úveru zabezpečená. Podľa názoru súdu nemožno takéto konanie žalobcov považovať za konanie v súlade s dobrými mravmi. Súčasne nie je možné súhlasiť s tvrdením žalobcov, že kúpna zmluva je neplatná pre rozpor s dobrými mravmi. Celý predaj nehnuteľností, jeho ocenenie a dohadovanie kúpnej ceny sa konali v súčinnosti s konateľom žalobcu v 1. rade a podielovým spoluvlastníkom predmetných nehnuteľností p. G. Č.. Aj znalecký posudok č. 87/95 bol vypracovaný n a objednávku p., Č.o. Vychádzajúc zo zápisu z obchodného registra je zrejmé, že p. G. Č. bol podľa vtedajšej právnej úpravy konateľom žalobcu v 1. rade, keďže bol ako konateľ zapísaný v obchodnom registri. Pri predaji predmetných nehnuteľností žalovaní postupovali v úzkej súčinnosti s konateľom žalobcu v 1. rade a zároveň podielovým spoluvlastníkom p. Č. a kúpna cena nehnuteľností bola stanovená na základe znaleckého posudku, ktorý bol vypracovaný na základe jeho objednávky, a preto konanie žalovaných, ako aj uzatvorená kúpna zmluva nemôžu byť považované za konanie v rozpore s dobrými mravmi. Podľa názoru súdu predmetná kúpna zmluva nie je neplatná pre rozpor s ust. § 299 ods. 2 Obch. zák. a ani pre rozpor s bodom 7/ záložnej zmluvy. Súd je toho názoru, že záložná zmluva, ako aj postup žalovaného v 2. rade, rešpektovali všetky oprávnené záujmy žalobcov. Žalovaný v .rade oznámil žalobcovi v 1. rade podmienky, za ktorých bude akceptovať kupujúceho, ktorého mu odporučí žalobca v 1. rade. Žalobcovia vo vyjadrení zo dňa 9.3.2001 žiadneho záujemcu o kúpu žalovanému v 1. rade neodporučili. Svedok, N.. R., ako aj p. X., neboli ochotní zaplatiť žalobcovi v 2. rade ním požadovanú sumu vo výške 10 až 12 mil. Sk. Žalovaný v 1. rade až po neúspechu týchto rokovaní pristúpil k rokovaniam so žalovaným v 2. rade. Podľa názoru konajúceho súdu skutočnosť, že žalobca v 1.rade neodporučil vhodného kupujúceho, nemôže byť považované za porušenie § 299 ods. 2 Obch. zák. Žalobcovia mali možnosť presadiť svoje záujmy a práva, avšak žiadneho záujemcu o kúpu nehnuteľností neoznámili. Žalobcovia taktiež v konaní nepreukázali, že o údajných rokovaniach s p. V., resp. spol. MAHA, s.r.o. informovali žalovaného v 1.rade. Vyhlásenie tejto spoločnosti zo dňa 2.4.2014, že v roku 1996 nadobudla kúpu nehnuteľnosti v k.ú. V. U., sa ukázalo nepravdivým. Z výpisu z LV č. XXX, k.ú. V. U. je zrejmé, že vklad vlastníckeho práva k nehnuteľnostiam bol povolený až v r. 1997, teda až 2 roky po uzavretí kúpnej zmluvy. Zo skutočnosti, že žalobca 1/ rokoval o predaji predmetných nehnuteľností až s dvomi záujemcami, p. X. H. L.. V., vyplýva jednoznačný záver, že žalobca mal na získanie vhodného záujemcu dostatočný časový priestor. Podľa názoru súdu, ak teda žalovaný v 1. rade predal žalovanému v 2. rade nehnuteľnosti za situácie, kedy mu žalobca v 1. rade žiadneho záujemcu neoznámil, podľa názoru súdu tým neporušil ust. bodu 7/ záložnej zmluvy a ani ust. § 299 ods. 2 Obch. zák. Predmetné ustanovenie by však porušil v prípade, ak by predal nehnuteľnosti žalovanému v 2. rade napriek tomu, že by mu žalobca v 1. rade odporučil záujemcu za vyššiu cenu, čo sa však v danom prípade nestalo. Podľa § 299 ods. 2 Obch. zák. ak to určuje zmluva, môže záložný veriteľ predať záloh aj iným vhodným spôsobom. Podľa bodu 7 záložnej zmluvy bol žalovaný v 1. rade ako záložný veriteľ oprávnený predať záloh aj priamym predajom. Ak záložný veriteľ scudzuje záloh podľa § 299 Obch. zák., zákon nepožaduje na tento úkon ani súhlas, ani splnomocnenie záložcu k predaju. Z toho vyplýva, že žalovaný v 1. rade bol oprávnený predať predmetné nehnuteľnosti žalovanému v 2. rade, bez osobitného plnomocenstva. Ak by sa na realizáciu záložné=ho práva podľa § 299 ods. 2 Obch zák. vyžadovalo aj osobitné plnomocenstvo, ponechané na ľubovôli záložcu k realizácii záložného práva by nikdy nemuselo prísť. Čo sa týka súhlasu Ministerstva financií SR s kúpnou cenou, dospel súd k záveru, že na toto ustanovenie nie je možné prihliadať. Žalobcovia sa neplatnosti kúpnej zmluvy z dôvodu chýbajúceho súhlasu MF SR dovolali až v podaní zo dňa 7.1.1999. Podľa názoru súdu nedostatok súhlasu MF SR s dohodnutou kúpnou cenou nespôsobuje absolútnu neplatnosť kúpnej zmluvy. Tento názor má aj dovolací súd. Ak by dovolací súd zistil absolútnu neplatnosť kúpnej zmluvy pre nedostatok súhlasu s výškou kúpnej ceny, nebolo by potrebné preukazovať splnenie podmienok podľa § 299 ods. 2 Obch. zák. a bodu 7/ záložnej zmluvy, pretože kúpna cena by bez ohľadu na tieto podmienky, bola neplatná. Z vyššie uvedeného vyplýva, že v nedostatku súhlasu MF SR s kúpnou zmluvou nevidel ani dovolací súd absolútnu neplatnosť kúpnej zmluvy. Nedostatok súhlasu MF SR s výškou kúpnej ceny spôsobil len relatívnu neplatnosť tejto zmluvy. Z tohto dôvodu sa žalobcovia neplatnosti kúpnej zmluvy dovolali až po uplynutí 3-ročnej premlčacej lehoty. Žalovaný v 1.rade uplatnil v predmetnom konaní námietku premlčania. Súd obdržal od sporových strán záverečné reči, v ktorých sporové strany zhrnuli svoje stanoviská k predmetu sporu. Na základe doplneného dokazovania dospel súd k záveru, že žalobca v 1. rade nie je v predmetnom konaní aktívne vecne legitimovaný. Žalobca v 1.rade nikdy nebol vlastníkom predmetných nehnuteľností a ani vlastníctvo k nim netvrdil. Navyše, podľa názoru konajúceho súdu žalobca v 1.rade nebol ani zmluvnou stranou predmetnej kúpnej zmluvy. Vzhľadom na výsledky doplneného dokazovania, konajúci súd žalobný návrh v celom rozsahu zamietol ako nedôvodný. Výrok o trovách konania oprel o úspešnosť žalovaného v 1. a 2. rade v spore a o trovách konania rozhodne samostatným uznesením. Poučenie: Proti tomuto rozhodnutiu možno podať odvolanie do 15 dní od jeho doručenia na Krajskom súde v Bratislave, písomne, dvojmo. V odvolaní sa má popri všeobecných náležitostiach (§ 42 ods.3 OSP) uviesť, voči ktorému rozhodnutiu smeruje, v akom rozsahu ho napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha ( § 205 ods. 1 OSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2016:1095899842.34 (dáta aktuálne k 14. 11. 2026). Záväzné je znenie zverejnené súdom.




